**Daugavpils pilsētas domes 2021.gada 27.maija saistošo noteikumu Nr.29 “Grozījumi Daugavpils pilsētas domes 2016.gada 8.decembra saistošajos noteikumos Nr.46 "Daugavpils pilsētas pašvaldības materiālais atbalsts mazaizsargātajām personām””**

**paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Projekta nepieciešamības pamatojums | Sakarā ar grozījumiem [Sociālo pakalpojumu un sociālās palīdzības likumā](https://likumi.lv/ta/id/68488-socialo-pakalpojumu-un-socialas-palidzibas-likums), kas stājās spēkā 01.04.2021., pašvaldības sociālajam dienestam ar 01.07.2021. ir jānodrošina mājokļa pabalsta piešķiršana saskaņā ar jauniem pabalsta pārrēķina nosacījumiem - mājokļa pabalsta apmērs tiek aprēķināts kā starpība starp garantēto minimālo ienākumu sliekšņu summu mājsaimniecībai un normatīvajos aktos noteiktajiem izdevumiem par mājokli un mājsaimniecības kopējiem ienākumiem. Likuma pārejas noteikumu 45.punkts paredz, ja ģimenei (personai) līdz 30.06.2021. ir piešķirts dzīvokļa pabalsts, mājokļa pabalsts tiek pārrēķināts atbilstoši šā likuma 35.panta ceturtajai daļai un 36.panta piektajai daļai par laika periodu no 01.01.2021. līdz 30.06.2021., piemērojot viena mēneša ar mājokļa lietošanu saistītus izdevumus atbilstoši šā likuma 35.panta trešajā daļā noteiktajam, ņemot vērā apkures izdevumus attiecīgajos mēnešos, un starpību par laika periodu no 01.01.2021. izmaksā līdz 31.12.2021.. Līdz ar to grozījumi paredz svītrot atbalstu ar dzīvokli saistīto izdevumu segšanai.  Tiek svītrots 8.punkta otrais teikums, jo tiesības apsekot personu dzīvesvietā paredz Ministru kabineta 17.12.2020. noteikumu Nr.809 “Noteikumi par mājsaimniecības materiālās situācijas izvērtēšanu un sociālās palīdzības saņemšanu” 4.punkts.  Nodrošinot tiesiskās paļāvības principu, noteikumi tiek papildināti ar 121.punktu, paredzot, ka laika periodā no 2021.gada 1.jūlija līdz 2021.gada 31.decembrim, ja mājsaimniecībai (personai), aprēķinot mājokļa pabalstu saskaņā ar jauno valstī noteikto aprēķina formulu, mājokļa pabalsts nepienākas, vai tā apmērs ir mazāks par saskaņā ar šiem noteikumiem līdz 2021.gada 1.jūlijam aprēķināto dzīvokļa pabalsta apmēru, tai tiek aprēķināta un izmaksāta pabalsta starpība, kas tiek pārskaitīta pakalpojumu sniedzējam  Noteikumos tiek izdarīti arī citi redakcionāli grozījumi.  Noteikumi stājas spēkā 01.07.2021. |
| 2. Īss projekta satura izklāsts | Noteikumi paredz:   * svītrot 5.2., 12., 14., 15., 16., 17.., 19.1., 19.2., 19.3., 19.4.apakšpunktu un 4.nodaļu. * papildināt ar 5.19.apakšpunktu; * izteikt 9. un 18.punktu jaunā redakcijā; * grozījumus 8., 100.9punktā un pielikuma 25.punktā; * papildināt ar 121.punktu. |
| 3. Informācija par plānoto projekta ietekmi uz pašvaldības budžetu | Pabalsta starpības izmaksa var skart aptuveni 470 klientu un tam būs nepieciešami aptuveni 32 900 *euro*, kas tiks ņemti no Sociālajam dienestam 2021.gadam dzīvokļa atbalsta izmaksai piešķirtiem budžeta līdzekļiem. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms. |
| 5. Informācija par administratīvajām procedūrām | Netiek mainītas. |
| 6. Informācija par konsultācijām ar privātpersonām | Nav notikušas |

Domes priekšsēdētājs                  I.Prelatovs

*Dokuments ir parakstīts ar drošu elektronisko parakstu un satur laika zīmogu*